Parlement begin amptelike ondersoek na OB se bevoegdheidAdv. Busisiwe Mkhwebane, Openbare Beskermer. (Foto: OB/Twitter) Die Nasionale Vergadering het Dinsdagmiddag met ’n meerderheid van 275 stemme teen 40 (en een lid buite stemming) ingestem dat die geskiktheid van die openbare beskermer, adv. Busisiwe Mkhwebane, om haar pos te beklee ondersoek word, maar die kwessie gaan eers in die hof draai. Die ANC (168 stemme), DA (83 stemme), IVP (10 stemme), VF Plus (10 stemme), ACDP (2 stemme) en Good (2 stemme) het vir die ondersoek gestem. Die EFF (37 stemme), ATM (2 stemme) en Al Jama-ah (1 stem) het teen die mosie gestem. Cope (1 stem) het buite stemming gebly. Die interessante aspek is dat net 168 van die 230 ANC-LP’s teenwoordig was om vir die mosie te stem. Omtrent ’n kwart van die koukus het gesorg dat hulle nie teenwoordig was nie, wat op erge verdeeldheid in die regerende party oor die kwessie dui. Die EFF-hoofsweep, Floyd Shivambu, het voorts aangekondig dat sy party die proses oombliklik op twee gronde in die hof gaan betwis – eerstens dat dit ’n bevooroordeelde proses is omdat die onafhanklike regspaneel wat die saak teen die openbare beskermer moes oorweeg, reeds bevind het daar is ’n prima facie-saak teen haar, en tweedens omdat hulle meen die reëls word retrospektief teen haar gebruik; dat sy die beweerde oortredings begaan het voordat die reëls bestaan het.